Бгы-лыжэ лъэхъэнэм пащэ
Iуащхьэмахуэ лъапэ бгы-лыжэ лъэхъэнэр мэлыжьыхьым щиух хабзэщ. АрщхьэкIэ, сноубордымрэ бгы-лыжэ спортымрэ дихьэххэм папщIэ «ЕпщыкIузанэ егъэзыпIэ» приют щIыпIэм къыщыщIэдзауэ «Мир» станцым нэс трассэр сыт щыгъуи зэIухащ.
Гъэмахуэ бгы-лыжэ лъэхъэнэм «Эльбрус» кIапсэ гъуэгум «Мир» станцым щегъэжьауэ «Бочки» станцым нэс удрешей.
Волгоград щыщ сноубордист Кузьмина Алёнэ къелъытэ Iуащхьэмахуэ лъапэ къыщыбжыхьыныр гухэхъуэгъуэ телъыджэу, сыту жыпIэмэ, Урысейм и закъуэщ гъэмахуэми щIымахуэ спорт лIэужьыгъуэхэмкIэ зыбгъэнщIыну Iэмал щыбгъуэтыр.
КъБР-м и Май куейм щыщ спортсмен Хрячков Андрей и гупсысэмкIэ къыддэгуэшащ. «Мы щIыпIэр хьэлэмэтщ уэсыр зыфIэфIхэм я дежкIэ. Си зыгъэпсэхугъуэ махуэхэр мыбы щызохь. Уэсыр, жьы къабзэр, щIыуэпсым и дахагъэр — а псом гур хагъахъуэ», — жиIащ абы. Терскол щыщ фрирайдер Грудинин Павел дыщигъэгъуэзащ метр 4200 лъагагъкIэ зыпIэтмэ, уэс къесагъащIэм къыщыбжыхьыну Iэмал зэрыщыIэр.
Iуащхьэмахуэ лъапэ зыщагъэпсэхуну къокIуэ Урысейм, США-м, Европэм хыхьэ къэралхэм я альпинистхэр. Мыбы зыщыбгъэпсэху мэхъу бадзэуэгъуэм ику пщIондэ. Синоптикхэм зэрыжаIэмкIэ, мы гъэм гъэмахуэр егъэлеяуэ хуэбэнукъым, абы къыхэкIыуи Iуащхьэмахуэ лъапэ бгы-лыжэ лъэхъэнэм къыщыпащэну Iэмал щыIэщ.
Тарим Алисэ.
